第七識
註釋與引用

↑  
《瑜伽師地論》：「由三處現前，得入母胎：一、其母調適而復值時，二、父母和合俱起愛染，三、健達縛正現在前。……三處現前，得入母胎，彼即於中有處，自見與己同類有情，為嬉戲等，於所生處，起希趣欲。彼於爾時，見其父母共行邪行，所出精血，而起顛倒。起顛倒者，謂：見父母為邪行時，不謂父母行此邪行，乃起倒覺，見己自行；見自行已，便起貪愛，若當欲為女，彼即於父便起會貪；若當欲為男，彼即於母起貪亦爾；乃往逼趣，若女，於母欲其遠去；若男，於父心亦復爾。生此欲已，或唯見男，或唯見女，如如漸近彼之處所；如是如是，漸漸不見父母餘分，唯見男女根門，即於此處，便被拘礙，死生道理，如是應知。……
爾時，父母貪愛俱極，最後決定，各出一滴濃厚精血，二滴和合，住母胎中，合為一段，猶如熟乳凝結之時。當於此處，一切種子、異熟所攝、執受所依阿賴耶識，和合依託。云何和合依託？謂：此所出濃厚精血合成一段，與顛倒緣中有俱滅。與滅同時，即由一切種子識功能力故，有餘微細根及大種，和合而生，及餘有根同分精血，和合摶生。於此時中，說識已住，結生相續，即此名為羯羅藍位。」

《攝大乘論本》：「若有於此非等引地沒已，生時依中有位意，起染污意識，結生相續。此染污意識，於中有中滅。於母胎中，識、羯羅藍，更相和合。」

《攝大乘論釋》：「非等引地，即是欲界。沒者，死也。染污意識，即是煩惱俱行意識。結生相續者，謂：攝受自體。此染污意識，緣生有為境，於中有中滅。言和合者，識與赤白，同一安危。……又、和合識是意識性，不應道理，何以故？依染污故，時無斷故，謂：此意識，貪等煩惱所染污意，為所依止，緣生有境故，是染污，即此為依，名依染污。」
↑  
世親《攝大乘論釋》：「謂身、身者、受者識者：身，謂眼等五界。身者，謂染污意。能受者，謂意界。」

真諦譯《顯識論》（從《無相論》出）：「一切三界，但唯有識，何者是耶？三界有二種識：一者、顯識，二者、分別識。……顯識者，有九種。……其次、分別識有二種，一、有身者識，二、受者識。……又有身者識者，我見所覆，此識為我見、貪愛所覆故，受六趣生。此識為生死身，若有此識，即有身識，此識若盡，則生死身盡。我見生一切肉惑，貪愛生一切皮惑故，有生死身；若離愛我見，即無皮肉煩惱，若無皮肉煩惱，即無三界身故，身識受生死也。二、受者識，意界名受者識，即三種意識：一謂、阿梨耶識，是細品意識，恒受果報，不通善惡，但是無覆無記。二、陀那識，是中品意識，但受凡夫身果報。三者、謂常所明意識，是麁品意識，通受善、惡、無記三性果，五識亦爾。此三品意識，通能受用果報，但今據興廢為言故，呼梨耶識為受者識。又、梨耶識是凡夫所計我處，由陀那執梨耶識作我境，能執正是陀那故，七識是我見體故。分別識有二種，一、有身識，二、受（誤為“身”）者識，合名意根。大本染污根，即陀那識，二次第緣意根體，即緣本識，作我境，自出彼緣相彰。顯識有九種，如上顯識，唯是梨耶。若是分別識，則是陀那及意識，陀那分別我，意識分別萬法。」
↑  
無性《攝大乘論無性釋》：「謂身、身者、受者識者：如後當說，眼等六內界為性，如其所應。眼等五識所依意界，名身者識。第六意識所依意界，名受者識。」

圓測《解深密經疏》：「故《攝大乘》云。論曰：此中何者依他起相。謂阿賴耶識為種子。虗妄分別所攝諸識。……然此諸識有差別者。若依無性：眼等五識所依意界，名身者識；第六意識所依意界，名受者識。解云：無性論意，眼等五識所依意界，即是賴耶，名身者識；第六意識所依意界，即是末那，名受者識。若依世親，與此相翻：第七末那，名身者識；第八賴耶，名受者識。故彼論云：身者，謂染汙意；受者，謂意界。」
↑  
《瑜伽師地論·攝決擇分》：「云何建立阿賴耶識與轉識等俱轉轉相？謂：阿賴耶識，或於一時，唯與一種轉識俱轉，所謂末那。何以故？……或於一時，與二俱轉，謂：末那及意識；或於一時與三俱轉，謂：五識身隨一轉時；或於一時與四俱轉，謂五識身隨二轉時；或時乃至與七俱轉，謂五識身和合轉時。」
↑  
《瑜伽師地論·攝決擇分》：「由此末那，我見、慢等恒共相應，思量行相。若有心位，若無心位，常與阿賴耶識一時俱轉，緣阿賴耶識以為境界，執我起慢，思量行相。」
↑  
《瑜伽師地論·本地分》：「又意識，任運散亂，緣不串習境時，無欲等生，爾時意識，名率爾墮心，唯緣過去境。五識無間，所生意識，或尋求，或決定，唯應說緣現在境，若此即緣彼境生。」
↑  
《瑜伽師地論·本地分》：「又、非五識身，有二剎那，相隨俱生，亦無展轉無間，更互而生。又、一剎那五識身生已，從此無間，必意識生。從此無間，或時散亂，或耳識生，或五識身中隨一識生。若不散亂，必定意識中，第二決定心生。由此尋求、決定二意識故，分別境界。又由二種因故，或染污或善法生，謂：分別故，及先所引故；意識中所有，由二種因；在五識者，唯由先所引故，所以者何？由染污及善意識力所引故。從此無間，於眼等識中，染污及善法生，不由分別，彼無分別故。由此道理，說眼等識，隨意識轉。」
↑ 《大毘婆沙論》：「然意處有六種，謂：眼識，乃至意識。 問：眼等五識，展轉無間，現在前不？答：諸瑜伽師說，眼等五識，展轉無間，不現在前，皆從意識無間生故。阿毘達磨諸論師言：眼等五識展轉，皆得無間而起，若不爾者，違根蘊說。」
此中眼識與眼識，為因、等無間、增上，非所緣；因者二因，謂：同類，異熟。等無間者，謂：眼識等無間，眼識現在前。……非所緣者，以眼識唯緣色，眼識非色故。如眼識與眼識，眼識與耳、鼻、舌、身識亦爾。
眼識與意識，為因、等無間、所緣、增上；因者二因，謂：同類，異熟。等無間者，謂：眼識等無間，意識現在前。所緣者，謂：眼識與意識為所緣。……如眼識對六識，耳、鼻、舌、身識，對六亦爾。
意識與意識，為因、等無間、所緣、增上；因者三因，謂：同類，遍行，異熟。等無間者，謂：意識等無間，意識現在前。所緣者，謂：意識與意識為所緣。……
意識與眼識，為因、等無間、增上，非所緣；因者三因，即：同類，遍行，異熟。等無間者，謂：意識等無間，眼識現在前。……非所緣者，以眼識唯緣色，意識非色故。如意識對眼識，意識對餘識亦爾。
↑  
窺基《大乘法苑義林章·五心章》：「如眼識，初墮於境，名率爾墮心，同時意識，先未緣此，今初同起，亦名率爾。故《瑜伽論》第三卷云：『意識任運散亂，緣不串習境時，無欲等生，爾時意識，名率爾墮心。』有欲等生尋求等攝故。又《解深密經》、又《決擇》七十六說：『五識同時，必定有一分別意識，俱時而轉。』故眼俱意，名率爾心，初率墮境故。此既初緣，未知何境，為善為惡。為了知故，次起尋求，與欲俱轉，希望境故。既尋求已，識知先境，次起決定，印解境故。決定已，識境界差別，取正因等相，於怨住惡，於親住善，於中住捨，染淨心生。由此染淨意識為先，引生眼識，同性善染，順前而起，名等流心。如眼識生，耳等識亦爾。」
↑  
《楞伽阿跋多羅寶經》：「大慧！善、不善者，謂：八識。何等為八？謂：如來藏名識藏、心，意，意識，及五識身。」「佛告大慧：諸識，有二種生、住、滅，非思量所知。諸識有二種生，謂：流注生，及相生。有二種住，謂：流注住，及相住。有二種滅，謂：流注滅，及相滅。諸識有三種相，謂：轉相、業相、真相。大慧！略說有三種識，廣說有八相。何等為三？謂：真識，現識，及分別事識。」

《入楞伽經》：「復次、大慧！言善、不善法者，所謂：八識。何等為八？一者、阿梨耶識，二者、意，三者、意識，四者、眼識，五者、耳識，六者、鼻識，七者、舌識。八者、身識。」「佛告聖者大慧菩薩言：大慧！諸識生、住、滅，非思量者之所能知。大慧！諸識各有二種生、住、滅。大慧！諸識二種滅者：一者、相滅，二者、相續滅。大慧！諸識又二種住：一者、相住，二者、相續住。大慧！諸識有二種生：一者、相生，二者、相續生。大慧！識有三種。何等三種？一者、轉相識，二者、業相識，三者、智相識。大慧！有八種識，略說有二種。何等為二？一者、了別識，二者、分別事識。」

《大乘入楞伽經》：「復次、大慧！善、不善者，所謂：八識。何等為八？謂：如來藏名藏識，意，及意識，并五識身。」「佛言：大慧！諸識有二種生、住、滅，非臆度者之所能知。所謂：相續生及相生，相續住及相住，相續滅及相滅。諸識有三相，謂：轉相，業相，真相。大慧！識廣說有八，略則唯二，謂：現識，及分別事識。」
↑ 《大乘起信論》：「以依阿梨耶識，說有無明不覺而起，能見，能現，能取境界，起念相續，故說為意。此意復有五種名，云何為五？
一者、名為業識，謂無明力不覺心動故。
二者、名為轉識，依於動心能見相故。
三者、名為現識，所謂能現一切境界，猶如明鏡現於色像；現識亦爾，隨其五塵對至，即現無有前後，以一切時任運而起常在前故。
四者、名為智識，謂分別染淨法故。
五者、名為相續識，以念相應不斷故，住持過去無量世等善惡之業令不失故，復能成熟現在未來苦樂等報無差違故，能令現在已經之事忽然而念，未來之事不覺妄慮。」
↑  
遁倫《瑜伽論記》：「次約率爾等心，分別心生次第，諸部不同：若依《成實》，明識、想、受、想四心。前三無記，第四通三性。又初通六識，後三在意。若正量部《明了論》亦立四心，一、初至識，二、隨行識，三、決行識，四、大六識。若上座部立九心論，一、有分識，二、引發，三、觀見，四、尋求，五、貫徹，六、安立，七、勢用，八、變緣，九、還是有分識。今依此論，約六識，明五心次第生，七八常起，不論次第也。或善或染相續而轉者，西方兩解：一云，眼識唯一剎那；一云，亦得相續，如唯識論。廣解五心，指如別章，下喻辨如文。」
↑  
世親《十地經論》：「有六種隨逐。六種隨逐者六句說。……三、一身生隨逐故。眼等諸入門六種生。集識同生隨逐故。及阿黎耶熏故隨逐。如經開諸入門集相故。」「云何餘處求解脫，是凡夫如是愚癡顛倒，常應於阿梨耶識及阿陀那識中求解脫，乃於餘處我、我所中求解脫。」

道基《攝大乘論章》：「第二陀那。此名執識。……彼《地經》名為集識。」
↑ 慧遠《大乘義章》：「八識之義，出《楞伽經》。故彼經中，『大慧白佛：世尊不立八種識耶？佛言：建立。』所言識者，乃是神知之別名也，隨義分別，識乃無量。今據一門，且論八種。八名是何？一者、眼識，二者、耳識，三者、鼻識，四者、舌識，五者、身識，六者、意識，七者、阿陀那識，八、阿梨耶識。八中前六，隨根受名，後之二種，就體立稱。根謂眼、耳、鼻、舌、身、意，從斯別識，故有六種。體含真偽，故復分二。就前六中，對色名眼，乃至第六對法名意，依此生心，能有了別故，名眼識乃至意識。阿陀那 者，此方正翻，名為無解，體是無明，癡闇心故。隨義傍翻，差別有八： 阿梨耶 者，此方正翻，名為無沒。雖在生死，不失沒故。隨義傍翻，名別有八。……八中前六，有所了別，可名為識，後之二種，云何名識？釋有兩義，一義釋云：後二雖非了別之因，而是了體，故名為識。第二義者：八識並有了別之義，故通名識，云何了別？了別有三：一、事相了別，謂：前六識；二妄相 了別，謂：第七識；三者、真實自體了別，謂：第八識，了別既通，是故八種，俱名為識，名義如是。」「次就真妄，開合為二，前六及七同名妄識 ，第八名真。妄中前六，迷於因緣虛假之法，妄取定性，故名為妄。第七妄識，心外無法，妄取有相，故名為妄。第八真識，體如一味，妙出情妄，故說為真；又復、隨緣種種故異變，體無失壞，故名為真；如一味藥流出異味，而體無異；又以恒沙真法集成，內照自體恒法，故名為真，真妄如是。」
一、無明識，體是根本無明地故。
二名、業識，依無明心，不覺妄念，忽然動故。
三名、轉識，依前業識，心相漸麁，轉起外相分別取故。
四名、現識，所起妄境，應現自心，如明鏡中現色相故。
五名、智識，於前現識所現境中，分別染淨違順法故，此乃昏妄分別名智，非是明解脫為智也。
六名、相續識，妄境牽心，心隨境界，攀緣不斷，復能住持善惡業果，不斷絕故。
七名、妄識，總前六種，非真實故。
八名、執識，執取我故，又執一切虛妄相故。
↑  
圓測《解深密經疏》：「真諦三藏。依《決定藏論》。立九識義。如《九識品》說。言九識者。眼等六識。大同識論。第七阿陀那。此云執持。執持第八為我我所。唯煩惱障。而無法執。定不成佛。第八阿梨耶識。……依安慧宗。作如是說。第九阿摩羅識。此云無垢識。……真諦師說九種識中。後之三識。皆有多失。且如第七。有二種失。一阿陀那者。第八異名。而非第七。故此經等。說第八識名阿陀那。二義相違。所謂唯煩惱障。便違此經。八地已上有染末那。或不成佛。違《莊嚴論》等。轉八識成四智義也。」
↑ 真諦譯世親《攝大乘論釋》：「論曰：二、有染污意，與四煩惱恒相應。釋曰：此欲釋阿陀那識。……」真諦譯《轉識論》（從《無相論》出）：「識轉有二種：一、轉為眾生，二、轉為法。一切所緣，不出此二。此二實無，但是識轉，作二相貌 也。次明能緣有三種：一、果報識，即是阿梨耶識；二、執識，即阿陀那識 ；三、塵識，即是六識。 問此識何相何境。答相及境不可分別，一體無異。問若爾云何知有。答由事故知有此識，此識能生一切煩惱業果報事。譬如無明，當起此無明，相境可分別不，若可分別，非謂無明；若不可分別，則應非有。而是有非無，亦由有欲瞋等事知有無明。本識亦爾相境無差別，但由事故知其有也。就此識中，具有八種異，謂依止處等，具如《九識義品》說。又與五種心法相應，一觸、二作意、三受、四思惟、五想。以根、塵、識三事和合生觸。心恒動行名為作意。受但是捨受。思惟籌量可行不可行，令心成邪成正，名為思惟。作意如馬行，思惟如騎者，馬但直行，不能避就是非，由騎者故，令其離非就是，思惟亦爾，能令作意離漫行也。此識及心法，但是自性無記。念念恒流，如水流浪，本識如流，五法如浪，乃至得羅漢果，此流浪法，亦猶未滅。是名第一識。依緣此識，有第二執識 。此識以執著為體，與四惑相應，一無明、二我見、三我慢、四我愛。此識名有覆無記，亦有五種心法相應名字同前，而前細此麁。此識及相應法，至羅漢位究竟滅盡，及入無心定亦皆滅盡。若見諦害煩惱識及心法，得出世道十六行，究竟滅盡，餘殘未盡但屬思惟。是名第二識。第三塵識 者，識轉似塵，更成六種識轉似塵。已如前說，體通三性，與十種心法相應，及十善惡，并大小惑，具三種受。……五識，於第六意識、及本識、執識，於此三根中，隨因緣，或時俱起，或次第起。以作意為因，外塵為緣，故識得起。若先作意，欲取色、聲二塵，後則眼、耳二識，一時俱起，而得二塵。若作意，欲至某處，看色、聽聲、取香，後亦一時，三識俱起，得三塵。乃至一時，具五識俱起亦爾，或前後次第而起，唯起一識，但得一塵，皆隨因緣，是故不同也。如是七識，於阿梨耶識中，盡相應起，如眾像影，俱現鏡中，亦如眾浪，同集一水。問：此意識於何處不起？答：離無想定、及無想天、熟眠不夢、醉、悶絕、心暫死，離此六處，餘處恒有。如此識轉，不離兩義，一能分別，二所分別。所分別既無，能分別亦無，無境可取，識不得生，以是義故，唯識義得成。何者立唯識義？意本為遣境、遣心，今境界既無，唯識又泯，即是說唯識義成也，此即淨品，煩惱、及境界並皆無故。又說唯識義得成者，謂是一切法種子識，如此如此，造作迴轉，或於自、於他，互相隨逐，起種種分別，及所分別，由此義故，離識之外，諸事不成，此即不淨品，但遣前境，未無識故。」真諦譯《顯識論》（從《無相論》出）：「一切三界，但唯有識，何者是耶？三界有二種識：一者、顯識，二者、分別識。顯識者，即是本識，此本識轉作五塵四大等。何者分別識？即是意識，於顯識中，分別作人天、長短、大小、男女、樹藤諸物等，分別一切法，此識聚分別法塵，名分別識。譬如依鏡色影色得起，如是緣顯識，分別識得起。是分別若起，安立熏習力於阿梨耶識，由此熏力，本識未來得生。緣此未來顯識，未來分別識得起。以此因義，是故生死無有前後。為顯此義，佛於《解節經》中說偈言：『顯識起分別，分別起熏習，熏習起顯識，故生死輪轉。』所言熏習者，一執著分別性，二觀習真實性，以此二義故名熏習。第一熏習者，增長阿梨耶識，阿梨耶識被增長，具足諸能，能生六道受生諸識，以是義故生死圓滿。第二熏習者，名觀習真實性，此熏習能除執著分別性，是第一熏習被損壞故，阿梨耶識亦被損，阿梨耶識既被損，受生識亦被損，以阿梨耶識能生三界，由被損故得三界轉，依此轉依 義具五種，如《滅差別相》中解說。顯識者有九種：一、身識，二、塵識，三、用識，四、世識，五、器識，六、數識，七、四種言說識，八、自他異識，九、善惡生死識。其次、分別識有二種：一、有身者識，二、受者識。」
果報識者，為煩惱業所引故，名果報。
亦名本識，一切有為法種子所依止。
亦名宅識，一切種子之所栖處。
亦名藏識，一切種子隱伏之處。
↑  
圓測《解深密經疏》：「大唐三藏。依《楞伽》等及護法宗。唯立八識。不說第九。」
↑  
玄奘《成唯識論》：「是識，聖教別名末那，恒審思量勝餘識故。此名何異第六意識？此持業釋，如藏識名，識即意故。彼依主釋，如眼識等，識異意故。然諸聖教，恐此濫彼故，於第七但立意名。又標意名，為簡心識，積集了別劣餘識故。或欲顯此與彼意識，為近所依故，但名意。」
↑  
玄奘《成唯識論》：「（執持識）為彼依者，謂與轉識作所依止。以能執受五色根故，眼等五識依之而轉；又與末那為依止故；第六意識依之而轉。末那、意識，轉識攝故，如眼等識，依俱有根。」

窺基《成唯識論述記》：「六別依七，七依第八。諸宗不許，故應立量。……（宗）七、六二識，亦依俱有依。（因）轉識攝故。（喻）如眼等五識。第六識因言轉識攝，即以第七末那為依，許第六識轉識攝故。末那之因亦轉識攝，而為因者，此所隨一，今應先成第六有根，即是末那，末那成已，許是轉識故得為因。此中宗、因，准文取理。」「《攝論》第三說：異熟心依染污意。無性染意即是第六，世親染意或第七心。故知第八亦依六、七。」
↑  
真諦譯《轉識論》（從《無相論》出）：「依緣此識，有第二執識，此識以執著為體。」
↑  
玄奘譯《攝大乘論釋》：「論曰：如是已說阿賴耶識安立，異門安立，此相云何可見安立？此相略有三種：一者、安立自相，二者、安立因相，三者、安立果相。此中安立阿賴耶識自相者，謂：依一切雜染品法，所有熏習，為彼生因，由能攝持種子相應。此中安立阿賴耶識因相者，謂：即如是一切種子阿賴耶識，於一切時，與彼雜染品類諸法現前為因。此中安立阿賴耶識果相者，謂：即依彼雜染品法，無始時來，所有熏習，阿賴耶識相續而生。釋曰：……此中安立自相者，謂：緣一切雜染品法，所有熏習，能生於彼功能差別，識為自性。為欲顯示如是功能故，說攝持種子相應，謂：依一切雜染品法，所有熏習，即與彼法為能生因。攝持種子者，功能差別也。相應者，是修義。是名安立此識自相。」
↑  
玄奘《成唯識論》：「即彼經中復作是說：『由攝藏諸法，一切種子識，故名阿賴耶，勝者我開示。』由此本識具諸種子故，能攝藏諸雜染法，依斯建立阿賴耶名，非如勝性轉為大等，種子與果，體非一故，能依、所依，俱生滅故。與雜染法互相攝藏，亦為有情執藏為我，故說此識名阿賴耶。」

窺基《成唯識論述記》：「能持染種，種名所藏，此識是能藏。是雜染法所熏，所依染法，名能藏，此識為所藏。《攝論》第二等云：非如大等藏最勝等中，即能、所藏。彼論又言：為染第七等之所執藏以為內我，名執藏義。即此論云：謂與雜染互為緣故，解能、所藏。諸有漏法，皆名雜染，非唯染法。梵云僧吉隷爍，此名雜染，若不言僧，即唯染也。有情執為自內我故，解執藏義，唯煩惱障義，非所知障義。不爾，無學應有此名，此不別執為其我所，及與他我，名自內我。此即正解阿賴耶義，阿賴耶者，此翻為藏，藏具三義，如論已說。義雖具三，正取唯以執藏為名。不爾，二乘、八地菩薩，應有此名。三名闕一，即不得名。若爾，七地已前，二乘有學，入無漏心，我愛不執，應捨此名。」

玄奘《成唯識論》：「或名阿賴耶，攝藏一切雜染品法令不失故，我見、愛等執藏以為自內我故。此名唯在異生有學，非無學位、不退菩薩有雜染法執藏義故。」

窺基《成唯識論述記》：「能藏，所藏，執藏義故，與雜染法互為緣故，我見緣故。此文雜染，能、所藏中，唯有能藏，令雜染等法不失故。我愛緣之，為執藏義，即識為所藏。又、始終為論，此能執藏，亦通無漏。始終為論，此為所藏，不通無漏，諸佛位中，非所藏故，我執已盡，又不熏故。此中名藏，故不取能藏，唯在因中，以得其名，故略不論，染為能藏義。」
↑  
圓測《解深密經疏》：「《成唯識論護法釋》云：以能執持諸法種子，及能執受色根依處，亦能執取結生相續，故說此識名阿陀那。無性有情不能窮底，故說甚深。趣寂種性不能通達，故名甚細。」

玄奘《成唯識論》：「以能執持諸法種子，及能執受色根依處，亦能執取結生相續，故說此識名阿陀那。」